napirend

Előterjesztve: Közoktatási, Közművelődési,

Sport és Informatikai Bizottsághoz

**E L Ő T E R J E S Z T É S**

**a Képviselő-testület 2015. március 26-ai ülésére**

**Tárgy:**  Javaslat a II. Kerületi Sport és Szabadidősport Nonprofit Korlátolt Felelősségű Társasággal kötendő Feladatellátási  szerződés megkötésére

Készítette:……………………………………………. .Ötvös Zoltán irodavezető

Egyeztetve: ……………………………………………Szigetiné Bangó Ildikó irodavezető

………………………………………………Dankó Virág alpolgármester

Látta: …………………………………………………dr. Szalai Tibor jegyző

A napirend tárgyalása zár ülést nem igényel.

**Tisztelt Képviselő-testület !**

Budapest Főváros II. Kerületi Önkormányzat Képviselő-testülete 2015. február 1. napjával megalapította a II. Kerületi Sport és Szabadidősport Nonprofit Korlátolt Felelősségű Társaságot (továbbiakban Társaság), és elfogadta az Alapító okiratát.

A II. Kerületi Pedagógiai Intézet által korábban végzett sportszervezői mandátum megszűnése miatt (az intézmény szervezetileg 2015. április 1-jétől az Oktatási Hivatalhoz kerül) a kerületi diákolimpiák, sportversenyek, sportesemények megszervezését új szervezeti keretek között kell megoldania az önkormányzatnak – az iskolák fenntartói feladatait ellátó tankerülettel együttműködve. Ezért került sor a II. Kerületi Sport és Szabadidősport Nonprofit Korlátolt Felelősségű Társaság megalapítására, amely átveszi a fenti sportszervezői feladatokat a Pedagógiai Intézettől, miközben a sportcélú fejlesztésekhez többlet lehetőséget is biztosít, nagyobb mozgásteret ad egy ilyen szervezet megalapítása, továbbá a sport célú pályázatokon való részvételt és az esetleges szponzori támogatások fogadását is megkönnyítheti.

A Társaságot 2015. március 5-én bejegyezték a cégbíróságnál, ezt követően pedig 2015. március 16-tól bankszámlával is rendelkezik, így megkezdheti működését.

Jelen előterjesztésünk 1. számú határozatának mellékleteként javaslatot teszünk egy Feladatellátási szerződés megkötésére, mely a Társaság tevékenységeit határozza meg.

**Tájékoztatom továbbá a tisztelt Képviselő-testületet, hogy a II. kerületi diákolimpia versenyrendszer keretében tervezett programok 2015. 04. – 2015. 07. hónap között az alábbiak szerint alakulnak, jelezve azok várható költségeit is.**

**II. Kerületi Labdarúgó Diákolimpia**

Tervezett időpont: 2015. április 13. 14. 15. 16. 20. 21. 22.

Tervezett helyszín: Kolozsvári Tamás Utcai Sportcentrum (Budapest 1023. Kolozsvári Tamás utca 11.)

Várható létszám: 500-700 fő

**II. kerületi Atlétika Diákolimpia**

Tervezett időpont: 2015. április 27. 28. 29. 30. vagy május 4. 5. 6. 7.

Tervezett helyszín: Vasas Pasarét Sportcentrum (Pasaréti út 11-13, 1026),

Kolozsvári Tamás Utcai Sportcentrum (1023. Kolozsvári Tamás utca 11.)

Várható létszám: 300-400 fő

**II. kerületi Tavaszi Sakkverseny**

Tervezett időpont: 2015. május 7.

Tervezett helyszín: Ökumenikus Általános Iskola (1028 Községház u. 10.)

Várható létszám: 50 fő

**II. kerületi Kézilabda Diákolimpia**

Tervezett időpont: 2015. május 11-21.

Tervezett helyszín: Pitypang Utcai Általános Iskola (1025 Pitypang u. 17.)

Várható létszám: 100 fő

**II. kerületi Kosárlabda Diákolimpia**

Tervezett időpont: 2015. május 11-21.

Tervezett helyszín: Áldás Utcai Általános Iskola (1025 Áldás u. 1.),

Fillér Utcai Általános Iskola (1022 Fillér u. 70-76.)

Kolozsvári Tamás Utcai Sportcentrum (Budapest 1023. Kolozsvári Tamás utca 11.)

Várható létszám: 100 fő

A fenti versenyekhez kapcsolódó kiadások a versenybírói, a díjazás (érem, kupa,oklevél) költségei és az esetleges pályabérleti szerződés összege.

A Társaság jelenlegi tevékenységeiből még bevétel nem származik, így csak az Önkormányzat által nyújtott támogatásból fedezheti a működéséhez és a sportversenyek és események megrendezéséhez kapcsolódó kiadásait. Ezért teszünk javaslatot arra, hogy utólagos elszámolás mellett – üzleti terv elfogadása, év végi beszámoló elkészítése – a Tisztelt Képviselő-testület döntsön a Társaság részére nyújtandó támogatási összegről.

Kérjük a Tisztelt Képviselő-testületet a határozati javaslatok elfogadására!

H a t á r o z a t i j a v a s l a t ok

1. A Képviselő-testület úgy dönt, hogy megköti a II. Kerületi Sport és Szabadidősport Nonprofit Korlátolt Felelősségű Társasággal a határozati javaslat mellékletét képező Feladatellátási szerződést.

Felkéri a Polgármestert a Feladatellátási szerződés aláírására.

**Határidő:** 2015. április 1.

**Felelős:** polgármester

**(***A határozati javaslat elfogadásához egyszerű többségű szavazati arány szükséges.)*

1. A Képviselő-testület úgy dönt, hogy a II. Kerületi Sport és Szabadidősport Nonprofit Korlátolt Felelősségű Társaság részére a működésének, valamint a Feladatellátási szerződésben rögzített tevékenységek ellátásának megkezdéséhez az Önkormányzat 2015. évi költségvetéséről szóló 2/2015.(II.27.) önkormányzati rendelet 16.sz. tábla II./a./2. Működési tartalék előirányzat terhére 2000 eFt-ot biztosít.

**Határidő:** 2015.április 1.

**Felelős:**polgármester

**(***A határozati javaslat elfogadásához minősített többségű szavazat szükséges.)*

B u d a p e s t, 2015. március 17.

**Dr. Láng Zsolt**

**polgármester**

*1.sz. határozati javaslat melléklete*

**FELADATELLÁTÁSI SZERZŐDÉS**

amely létrejött

egyrészről **Budapest Fővárosi II. Kerületi Önkormányzat**

(1024 Budapest, Mechwart liget 1.)

adószáma: 15735650-2-41

statisztikai azonosítója: 15735650-8411-321-01

képviselő: Dr. Láng Zsolt polgármester (továbbiakban: Önkormányzat)

másrészről **II. Kerületi Sport és Szabadidősport Nonprofit Korlátolt Felelősségű**

**Társaság (**továbbiakban Társaság)

(1024 Budapest, Mechwart liget 1.

adószáma:25149724-2-41

cégjegyzékszám: 01-09202717

képviselő: Becsey Péter

a továbbiakban együttesen: **Felek** között az alulírott helyen és időben, az alábbi feltételek szerint

**Preambulum**

Budapest Főváros II. Kerületi Önkormányzat Képviselő-testülete a 2015. február 1. napjával megalapította a II. Kerületi Sport és Szabadidősport Nonprofit Korlátolt Felelősségű Társaságot és elfogadta az Alapító okiratát.

A II. Kerületi Pedagógiai Intézet által korábban végzett sportszervezői mandátum megszűnése miatt (az intézmény szervezetileg 2015. április 1-től az Oktatási Hivatalhoz kerül) a kerületi diákolimpiák, sportversenyek, sportesemények megszervezését új szervezeti keretek között kell megoldania az önkormányzatnak – az iskolák fenntartói feladatait ellátó tankerülettel együttműködve. Ezért került sor a II. Kerületi Sport és Szabadidősport Nonprofit Korlátolt Felelősségű Társaság megalapítására, amely átveszi a fenti sportszervezői feladatokat a Pedagógiai Intézettől, miközben a sportcélú fejlesztésekhez többlet lehetőséget is biztosít, nagyobb mozgásteret ad egy ilyen szervezet megalapítása, továbbá a sport célú pályázatokon való részvételt és az esetleges szponzori támogatások fogadását is megkönnyítheti.

1. **Az önkormányzat sporttal kapcsolatos feladatait meghatározza:**

- Magyarország helyi önkormányzatairól szóló 2011. évi CLXXXIX. törvény 13. § (1) bekezdés 15. pontja a helyben biztosítható közfeladatok körében ellátandó helyi önkormányzati feladatok közé sorolja a sport ügyeket.

- A köznevelésről szóló törvény 52-53. §-a előírja a kötelezően ellátandó intézményi feladatok között az iskolai sportkör kötelezőségét és a mindennapos testedzés biztosítását.

- A sportról szóló 2004. évi I. törvény 55. §-a a sport hosszú távú fejlesztési koncepciójára való figyelemmel határozza meg a helyi önkormányzatok feladatait: a helyi sportfejlesztési koncepció alkotását és annak megvalósításáról történő gondoskodást.

*Ennek értelmében:*

1. *A települési önkormányzat – figyelemmel a sport hosszú távú fejlesztési koncepciójára - :*
2. *meghatározza a helyi sportfejlesztési koncepciót, és gondoskodik annak megvalósításáról,*
3. *az a) pontban foglalt célkitűzéseivel összhangban együttműködik a helyi sportszervezetekkel, sportszövetségekkel,*
4. *fenntartja és működteti a tulajdonát képező sportlétesítményeket,*
5. *megteremti az önkormányzati iskolai testnevelés és sporttevékenység gyakorlásának feltételeit.*
6. *A helyi önkormányzat az (1) bekezdésben foglaltakon kívül – a Költségvetési törvényben meghatározottak szerint – biztosítja az önkormányzati iskolai sportkörök működéséhez szükséges feltételeket.*

*(…)*

1. *Az e törvényben meghatározott feladatai alapján a tízezernél több lakosú helyi önkormányzatok rendeletben állapítják meg a helyi adottságoknak megfelelően a sporttal kapcsolatos részletes feladatokat és kötelezettségeket, valamint a költségvetésükből a sportra fordítandó összeget.*
2. **Az önkormányzati sportfeladat ellátásának, fejlesztésének gyakorlata és lehetőségei**

Feladatok címszavakban:

Iskolai és diáksport,

Szabadidősport, kerületi lakósági szabadidősport támogatása,

Sportegyesületek támogatása, rendezvények támogatása.

Utánpótlás nevelés,

Sportegyesületek iskolák közötti együttműködések támogatása,

Kedvezményes létesítményhasználat

Sporttáborok edzőtáborok támogatása

Települési azonosságtudat fejlesztése, erősítése – sportegyesületek megbecsülése

Versenysport

A kerületben népszerű és eredményes sportágak, a kerület élsportját reprezentáló klubok támogatása, média megjelenés (Budai Polgár, 2. ker. honlap) lehetőségének biztosítása

Létesítményfejlesztés, eszközfejlesztés

**3. A** **II. Kerületi Sport és Szabadidősport Nonprofit Korlátolt Felelősségű** **Társaság**

**feladatainak meghatározása az önkormányzati sportfeladatok ellátásában**

*Általános feladatok*

Kiemelt figyelmet fordít a nevelési-oktatási intézményekben folyó testnevelési és sportmunka feltételrendszerének javítására, a testi és szellemi fejlődés összhangjának elősegítésére.

Működteti, és folyamatosan fejleszti az óvodás korosztály életkori sajátosságainak megfelelő testnevelési feltételrendszert.

Segíteni a mindennapos testedzés megvalósítását.

Megszervezi a diákolimpiai versenyrendszert, az egész tanéven át tartó, rendezvénysorozatot.

Rendszeres és folyamatos versenyezési lehetőség biztosítása mellett, szükséges a meglévő versenyrendszerbe, programokba minél több tanuló bevonása.

Továbbá, különös figyelemmel kíséri, a lakosság szabadidősport feltételrendszerének folyamatos fejlesztésére, a fogyatékkal élők sportolási lehetőségeinek megteremtésére.

*A II. Kerületi Pedagógiai Intézet által ellátott iskolai, óvodai sportra vonatkozó feladatok*

II. Kerületi Pedagógiai Intézet által korábban végzett sportszervezői tevékenységek, a kerületi diákolimpiák, sportversenyek, sportesemények megszervezésének főbb feladatainak ellátása.

A programokat az iskolák fenntartói feladatait ellátó tankerülettel szorosan együttműködve szükséges tervezni, szervezni.

*Az iskolai testnevelés, óvodai testi nevelés fejlesztésének tekintetében*

A testnevelés és a diáksport helyi feltételrendszerének megtartása, javítása.

Különös tekintettel a két kiemelt diáksportesemény a Mezei futóverseny, és a Labdarúgó Diákolimpiák tekintetében.

Éves iskolai sport és versenynaptár elkészítése.

Versenykiírások elkészítése.

A programok helyszínének biztosítása, versenybírók megbízása, díjazás biztosítása.

Eredmények megküldése az iskoláknak, fontosabb események, eredmények média megjelenésének biztosítása.

Együttműködés a Budapesti, és Országos Diáksport Szövetséggel, illetve a Fővárosi Sport Ügyosztállyal.

Két testnevelői fórum megtartása (szeptember, június).

Továbbképzések szervezése.

A mindennapos testedzés gyakorlati megvalósításának segítése, kihelyezett testnevelés órákkal a sportági lehetőségek bővítése, a szabadban végzett mozgásformák népszerűsítése.

Háziversenyek, iskolák közötti bajnokságok szervezésének ösztönzése.

A kiemelkedő tanulmányi és sport eredményt elért kerületi gyermekek díjazása (Élen a tanulásban, élen a sportban) az ünnepélyes átadó szervezése.

A testnevelő tanárok kötelező időszakon túli tevékenységének ösztönzése, a munkaidőkeret teljesítésébe beszámítható tevékenységek egységes értelmezése, és végrehajtása.

Az óvodások részére évente két alkalommal Óvodás sportvetélkedő rendezése.

*A szabadidősport fejlesztésének lehetőségei*

A sport civil szféra megerősödésének elősegítése.

Kerületi – központi – lakóhelyi sportegyesület megerősítése, támogatása.

Lakóhelyi sportcsoportok, közösségek megalakulásának elősegítése.

A kerületi szabadidősport események figyelemmel kísérése, a „Kerületi Kaptató”szervezési feladataiban együttműködés.

A kerületi amatőr versenyek, bajnokságok szervezésének támogatása.

Sportos mozgalmak beindítása (pl. kocogás, sportséta, túraversenyek).

Időskorúak mozgáslehetőségeinek elősegítése, népszerűsítése, nyugdíjas klubok bevonása.

Az egészséges életmód népszerűsítése, sportolási lehetőségek megismertetése.

**4.A feladatellátás finanszírozása**

Az Önkormányzat minden évben költségvetési rendeletében külön költségvetési soron határozza meg, hogy a feladatok ellátásáért - a benyújtott és elfogadott üzleti terv alapján - milyen mértékű támogatást biztosít. A támogatási összeg átadása tárgyévenként külön megkötendő pénzeszköz-átadási megállapodás keretében történik.

2015. évben jelen szerződés aláírásával egyidejűleg a Társaság működésének és valamint a Feladatellátási szerződésben rögzített tevékenységek ellátásának megkezdéséhez biztosított támogatási összegen túl, a 2015. május 20-ig benyújtott és elfogadott feladatterv alapján, további támogatási összeget folyósít.

**5**. **A szerződés időtartama**

Felek jelen Szerződést 2015. április hó1. napjától kezdődően határozatlan időre kötik.

1. **A szerződés megszűnése**
   1. A Szerződés megszűnik:
2. közös megegyezéssel történő megszüntetéssel,
3. a Társaság jogutód nélküli megszűnésével,
4. rendes felmondással 90 (kilencven) napos felmondási idővel,
5. a Szerződés azonnali hatályú felmondásával a jelen Szerződésben meghatározott esetekben.
   1. Az Önkormányzat a Szerződést azonnali hatállyal felmondhatja, ha

a) Társaság a jogszabályból vagy a Szerződésből eredő lényeges kötelezettségét felróható módon megszegi,

b) a Társaság csőd- vagy felszámolási eljárás, végelszámolás, önkormányzati adósságrendezési eljárás alá kerül,

c) a Társaság tevékenységét felfüggeszti vagy tevékenységét felfüggesztik,

d) a Társaság tevékenységét a jogi személlyel szemben alkalmazható büntetőjogi intézkedésekről szóló 2001. évi CIV. törvény 5. §-a alapján a bíróság jogerős ítéletében korlátozza,

e) a Társasság vezető tisztségviselője, tulajdonosa a Szerződés megkötését követően a Büntető Törvénykönyvről szóló 2013. C. törvényben meghatározott közélet tisztasága elleni vagy gazdasági bűncselekmény elkövetése miatt jogerős ítélet, illetve gazdálkodó szervezetben vagy gazdasági társaságban vezető tisztség betöltését kizáró foglalkozástól eltiltás hatálya alá kerül,

* 1. A Szerződés bármilyen okból történő megszűnése vagy megszüntetése esetén a Társaság köteles az Önkormányzattal vagy bármely általa megjelölt személlyel - a megszűnés időpontját megelőzően - együttműködni a feladatok átadás-átvétele és folyamatosságának lehetőség szerinti további biztosítása érdekében.
  2. Felek rögzítik, hogy a jelen szerződés megszűnésére vagy megszüntetésére irányuló bármely jognyilatkozat kizárólag írásban érvényes, és a másik fél általi tudomásszerzéssel válik hatályossá.

1. **Egyéb rendelkezések**
   1. Felek kötelezettséget vállalnak arra, hogy a Szerződés teljesítése érdekében kölcsönösen együttműködnek, folyamatosan és kölcsönösen tájékoztatják egymást minden, a jelen Szerződésben foglaltakra lehetséges kihatással bíró körülményről.
   2. Felek megállapodnak, hogy a Szerződést csak írásban, jelen Szerződéssel azonos formai szabályok szerint módosítják, a szóbeli vagy ráutaló magatartással történő szerződésmódosítás lehetőségét kifejezetten kizárják. Felek - a módosító megállapodáson túlmenően - a Szerződés hatályos rendelkezéseit minden módosítás alkalmával, a módosításokat is tartalmazó egységes szerkezetbe foglalják. Az egységes szerkezetbe foglalt Szerződés a módosító megállapodás elválaszthatatlan mellékletét képezi.
   3. A jelen Szerződés alkalmazásában minden értesítés, jognyilatkozat írásban teendő meg ajánlott-tértivevényes levél (amit kézbesítő –futárszolgálat, egyéb kézbesítő- igénybevétele esetén átvételi elismervény pótol) útján a Felek jelen Szerződésben írt címére. Az értesítés, nyilatkozat ajánlott-tértivevényes úton történt elküldés esetén abban az esetben is kézbesítettnek tekintendő a postára adástól számított ötödik napon, ha a tértivevény a címről (címváltozás bejelentése esetén a bejelentett új címről) „nem kereste”, „elköltözött”, „címzett ismeretlen” vagy „nem vette át” jelzéssel érkezik vissza. A kézbesítő igénybevételével kézbesített küldemény kézbesítettnek tekintendő, ha a címzett az átvételt megtagadta.
   4. Jelen Szerződés a Felek általi kölcsönös aláírással lép hatályba. Amennyiben a Szerződés aláírására nem egy időben és helyen kerül sor, a hatálybalépés időpontja az utolsó aláírás napja.
   5. Felek megállapodnak abban, hogy a Szerződés bármely pontjának érvénytelensége nem hat ki a Szerződés egészére, az nem érinti a Szerződés egyéb rendelkezéseinek érvényességét, kivéve, ha a Felek az érintett rendelkezések nélkül a Szerződést nem kötötték volna meg. A Felek jóhiszeműen együttműködnek annak érdekében, hogy az ilyen rendelkezést mindkét Fél számára elfogadható, érvényes rendelkezéssel helyettesítsék.
   6. A Felek megállapodnak abban, hogy a jelen Szerződésben szabályozott jogviszony keretében felmerülő vitáikat elsősorban békés úton próbálják meg rendezni. Ennek eredménytelensége esetén bármelyik Fél a hatáskörrel és illetékességgel rendelkező magyar bírósághoz fordulhat jogorvoslatért.
   7. A Szerződéssel kapcsolatban felmerülő költségeket és kiadásokat - a Szerződés eltérő rendelkezése hiányában - az a Fél viseli, akinek az érdekkörében a költség vagy kiadás felmerült.
   8. A Szerződésben nem szabályozott kérdésekben a Szerződésben megnevezett jogszabályokon túl a Polgári Törvénykönyvről szóló 2013. évi V. törvény, a számvitelről szóló 2000. évi C. törvény, és egyéb vonatkozó jogszabályok mindenkor hatályos rendelkezéseit kell alkalmazni.
   9. Abban az esetben, ha a Szerződés megkötésekor hatályos, a Szerződésre irányadó jogszabályt hatályon kívül helyezik, vagy úgy módosítják, hogy az új rendelkezésektől való eltérésre a Feleknek nincs lehetőségük (kógens rendelkezés), Felek a jelen Szerződés által szabályozott kérdésekben is a hatályon kívül helyezett jogszabály helyébe lépő, vagy módosított jogszabály új előírásait tekintik alkalmazandónak.
   10. A Szerződés 6 eredeti példányban, egymással mindenben megegyező tartalommal készült, melyből 3 példány a Társaságot, 3 példány az Önkormányzatot illeti meg.

A Felek a jelen Szerződést elolvasás és közös értelmezés után, mint akaratukkal mindenben megegyezőt jóváhagyólag írják alá, és egyidejűleg minden oldalát kézjegyükkel látják el.

**B u d a p e s t, 2015……………**

Önkormányzat részéről: Társaság részéről:

**Dr. Láng Zsolt Becsey Péter**

**polgármester ügyvezető**